Document ID: 32012D0251

TARYBOS SPRENDIMAS
2012 m. balandžio 24 d.
dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) ir XX priedo (Aplinka) dalinio keitimo
(2012/251/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 114 straipsnį, 192 straipsnio 1 dalį ir 218 straipsnio 9 dalį,
atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
Europos ekonominės erdvės susitarimo (2) (toliau - EEE susitarimas) II priede ir XX priede išdėstytos specifinės techninių reglamentų, standartų, bandymų, sertifikavimo ir aplinkos nuostatos ir tvarka;
(2)
į EEE susitarimą turėtų būti įtrauktas 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (3);
(3)
į EEE susitarimą turėtų būti įtrauktas 2008 m. gruodžio 16 d. Europos Parlamento ir Tarybos reglamentas (EB) Nr. 1336/2008, iš dalies keičiantis Reglamentą (EB) Nr. 648/2004, siekiant suderinti jį su Reglamentu (EB) Nr. 1272/2008 (4);
(4)
į EEE susitarimą turėtų būti įtraukta 2008 m. gruodžio 16 d. Europos Parlamento ir Tarybos direktyva 2008/112/EB, iš dalies keičianti Tarybos direktyvas 76/768/EEB, 88/378/EEB, 1999/13/EB ir Europos Parlamento ir Tarybos direktyvas 2000/53/EB, 2002/96/EB ir 2004/42/EB, siekiant suderinti jas su Reglamentu (EB) Nr. 1272/2008 (5);
(5)
į EEE susitarimą turėtų būti įtrauktas 2010 m. gegužės 20 d. Komisijos reglamentas (ES) Nr. 453/2010, iš dalies keičiantis Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (6);
(6)
į EEE susitarimą turėtų būti įtrauktas 2010 m. gegužės 21 d. Komisijos reglamentas (ES) Nr. 440/2010 dėl mokesčių, mokamų Europos cheminių medžiagų agentūrai pagal Reglamentą (EB) Nr. 1272/2008 (7);
(7)
nuo 2015 m. birželio 1 d. Reglamentu (EB) Nr. 1272/2008 panaikinama Tarybos direktyva 67/548/EEB (8) ir Europos Parlamento ir Tarybos direktyva 1999/45/EB (9). Kadangi tos direktyvos buvo įtrauktos į EEE susitarimą, siekiant atsižvelgti į jų panaikinimą tas susitarimas turėtų būti iš dalies keičiamas nuo 2015 m. birželio 1 d.;
(8)
EEE susitarimo II ir XX priedai turėtų būti atitinkamai iš dalies pakeisti;
(9)
todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,
PRIĖMĖ ŠĮ SPRENDIMĄ:
1 straipsnis
Pozicija, kurios Europos Sąjunga turi laikytis EEE jungtiniame komitete dėl pasiūlytų EEE susitarimo II priedo (Techniniai reglamentai, standartai, tyrimai ir sertifikavimas) ir XX priedo (Aplinka) dalinių keitimų, grindžiama prie šio sprendimo pridedamu EEE jungtinio komiteto sprendimo projektu.
2 straipsnis
Šis sprendimas įsigalioja jo priėmimo dieną.
Priimta Liuksemburge 2012 m. balandžio 24 d.

Labels: 1
5
20
7
3
15